জানা গেছে, সবচে’ জালিয়াতি হয়েছে আইসিটি বিভাগের গঠিত টেকনিক্যাল স্পেসিফিকেশন ও নেগোসিয়েশন কমিটির একজন সদস্যের উপস্থিত থাকা না থাকা নিয়ে। বুয়েটের একজন অধ্যাপক ড. এম মাহফুজুল ইসলামকে নেগোসিয়েশন কমিটির সদস্য হিসেবে রাখা হয়েছিলো, যিনি মাত্র ২টি সভায় উপস্থিত ছিলেন। এছাড়া ধারাবাহিক অন্য সবগুলো সভাতেই অনুপস্থিত ছিলেন। অথচ তার স্বাক্ষর জাল করে তাকে সকল সভায় উপস্থিত দেখানো হয়েছে। নেগোসিয়েশন কাগজে এই জাল স্বাক্ষর রয়েছে। উল্লেথ্য, বিসিসি ভবনে সার্বক্ষণিক সিসিটিভি ক্যামেরা সক্রিয় রয়েছে। মাহফুজুল ইসলামের উপস্থিতি-অনুপস্থিতির বিষয়টি এতে সহজেই নিশ্চিত হওয়া যাবে। তিনি কোন কোন সভায় উপস্থিত ছিলেন তা জানা যাবে। যদিও এটা তদন্ত করতে প্রভাবশালী ব্যক্তিরা দেবেন না। কারণ, তাতে থলের বিড়াল বেরিয়ে যাবে।